CELEX: 32016R2377
Language: ro
Date: 2016-10-14 00:00:00
Title: Regulamentul delegat (UE) 2016/2377 al Comisiei din 14 octombrie 2016 de modificare a Regulamentului delegat (UE) nr. 1394/2014 de stabilire a unui plan privind aruncarea capturilor înapoi în mare pentru anumite activități de pescuit pelagic în apele de sud-vest

23.12.2016   
            
            
               RO
            
            
               Jurnalul Oficial al Uniunii Europene
            
            
               L 352/50
            
         REGULAMENTUL DELEGAT (UE) 2016/2377 AL COMISIEI
   din 14 octombrie 2016
   de modificare a Regulamentului delegat (UE) nr. 1394/2014 de stabilire a unui plan privind aruncarea capturilor înapoi în mare pentru anumite activități de pescuit pelagic în apele de sud-vest
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (UE) nr. 1380/2013 al Parlamentului European și al Consiliului din 11 decembrie 2013 privind politica comună în domeniul pescuitului, de modificare a Regulamentelor (CE) nr. 1954/2003 și (CE) nr. 1224/2009 ale Consiliului și de abrogare a Regulamentelor (CE) nr. 2371/2002 și (CE) nr. 639/2004 ale Consiliului și a Deciziei 2004/585/CE a Consiliului (1), în special articolul 15 alineatul (6) și articolul 18 alineatele (1) și (3),
   întrucât:
   
               (1)
            
            
               Regulamentul (UE) nr. 1380/2013 are ca obiectiv eliminarea treptată a practicii aruncării capturilor înapoi în mare în cadrul tuturor activităților de pescuit ale Uniunii prin introducerea unei obligații de debarcare pentru capturile de specii care fac obiectul unor limite de captură.
            
         
               (2)
            
            
               Articolul 15 alineatul (6) din Regulamentul (UE) nr. 1380/2013 împuternicește Comisia să adopte planuri privind aruncarea capturilor înapoi în mare prin intermediul unui act delegat pentru o perioadă de maximum trei ani pe baza recomandărilor comune elaborate de statele membre în urma consultării consiliilor consultative relevante.
            
         
               (3)
            
            
               Regulamentul delegat (UE) nr. 1394/2014 al Comisiei (2) stabilește un plan privind aruncarea capturilor înapoi în mare pentru anumite activități de pescuit pelagic în apele de sud-vest, în vederea facilitării punerii în aplicare a obligației de debarcare prin intermediul anumitor mecanisme de flexibilitate.
            
         
               (4)
            
            
               Potrivit articolului 15 alineatul (5) litera (e) din Regulamentul (UE) nr. 1380/2013, planurile privind aruncarea capturilor înapoi în mare pot conține stabilirea unor dimensiuni minime de referință pentru conservare.
            
         
               (5)
            
            
               Belgia, Spania, Franța, Țările de Jos și Portugalia au un interes direct în ceea ce privește gestionarea pescuitului în apele de sud-vest. În urma consultării cu Consiliul consultativ pentru apele de sud-vest și cu Consiliul consultativ pentru stocurile pelagice, respectivele state membre au înaintat Comisiei, la 30 mai 2016, o recomandare comună prin care propun ca, prin derogare de la anexa XII la Regulamentul (CE) nr. 850/98 al Consiliului (3), dimensiunea minimă de referință pentru conservare pentru stavridul negru (Trachurus spp.) în diviziunea ICES VIIIc și subzona IX să fie fixată la 12 cm pentru 5 % din cotele respective ale Spaniei și Portugaliei. În plus, recomandarea comună propunea ca, în această limită de 5 % din cota de stavrid negru, în cadrul pescuitului artizanal cu sistem de prindere cu năvodul care utilizează plase de încurcare cu ajutorul cărora se trage captura pe plajă (xávega) din diviziunea ICES IXa, o proporție de 1 % din cota Portugaliei să poată fi pescuită cu dimensiunea mai mică de 12 cm.
            
         
               (6)
            
            
               Organismele științifice relevante au pus la dispoziție contribuții științifice, care au fost analizate de Comitetul științific, tehnic și economic pentru pescuit (CSTEP). CSTEP a concluzionat că scăderea dimensiunii minime de referință pentru conservare, astfel cum se propune în recomandarea comună, este asociată unui risc redus de modificare a modelului de exploatare de mult înrădăcinat în cadrul activității de pescuit în cauză. Respectivul model de exploatare, combinat cu rate de exploatare moderate, nu pare a fi în detrimentul dinamicii stocurilor relevante. În același timp, CSTEP a subliniat că controlul capturilor cu diferite limite pentru dimensiune poate constitui o provocare și, dacă nu sunt controlate în mod corespunzător, ar putea conduce la creșterea mortalității. În plus, este important ca procentajul limită stabilit pentru dimensiunile mai mici să fie respectat. Prin urmare, este important ca statele membre în cauză să pună în aplicare măsurile de control corespunzătoare în ceea ce privește activitățile de pescuit respective.
            
         
               (7)
            
            
               Măsurile incluse în recomandarea comună respectă articolul 18 alineatul (3) din Regulamentul (UE) nr. 1380/2013 și, prin urmare, pot fi incluse în planul privind aruncarea capturilor înapoi în mare pentru anumite activități de pescuit pelagic în apele de sud-vest.
            
         
               (8)
            
            
               Regulamentul delegat (UE) nr. 1394/2014 ar trebui, prin urmare, modificat în consecință.
            
         
               (9)
            
            
               Întrucât măsurile prevăzute de prezentul regulament au impact direct asupra activităților economice legate de sezonul de pescuit sau asupra planificării sezonului de pescuit al navelor din Uniune, prezentul regulament ar trebui să intre în vigoare imediat după publicarea sa. Regulamentul ar trebui să se aplice de la 1 ianuarie 2017,
            
         ADOPTĂ PREZENTUL REGULAMENT:
   Articolul 1
   La articolul 4 din Regulamentul delegat (UE) nr. 1394/2014 se adaugă următorul paragraf:
   
      „Prin derogare de la anexa XII la Regulamentul (CE) nr. 850/98, dimensiunea minimă de referință pentru conservare pentru stavridul negru (Trachurus spp.) pescuit în diviziunea ICES VIIIc și subzona ICES IX este de 12 cm pentru 5 % din cotele respective ale Spaniei și Portugaliei în acele zone. În această limită de 5 %, în cadrul pescuitului artizanal cu sistem de prindere cu năvod care utilizează plase de încurcare cu ajutorul cărora se trage captura pe plajă (xávega) din diviziunea ICES IXa, o proporție de 1 % din cota Portugaliei poate fi pescuită cu dimensiunea mai mică de 12 cm.”
   
   Articolul 2
   Prezentul regulament intră în vigoare în ziua următoare datei publicării în Jurnalul Oficial al Uniunii Europene.
   Se aplică de la 1 ianuarie 2017.
   
      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 14 octombrie 2016.
      
         
            Pentru Comisie
         
         
            Președintele
         
         Jean-Claude JUNCKER
      
   
   
      (1)  JO L 354, 28.12.2013, p. 22.
   
      (2)  Regulamentul delegat (UE) nr. 1394/2014 al Comisiei din 20 octombrie 2014 de stabilire a unui plan privind aruncarea capturilor înapoi în mare pentru anumite activități de pescuit pelagic în apele de sud-vest (JO L 370, 30.12.2014, p. 31).
   
      (3)  Regulamentul (CE) nr. 850/98 al Consiliului din 30 martie 1998 pentru conservarea resurselor de pescuit prin măsuri tehnice de protecție a puietului de organisme marine (JO L 125, 27.4.1998, p. 1).